paragraph_text: Radnja druge sezone serije odvija se u Kaliforniji, a prati isprepletene priče policijskih službenika iz triju različitih odjela. Kada policajac i ratni veteran Paul Woodrough (Kitsch) pronađe leš korumpirana gradskoga službenika Bena Casperea, detektiv policijskoga odjela gradića Vinci, Raymond Ray Velcoro (Farrell) i narednica šerifova ureda okruga Venture, Antigona Ani Bezzerides (McAdams) započinju istragu ubojstva. Istodobno, bivši kriminalac Francis Frank Semyon (Vaughn) pokušava ozakoniti svoj posao uz pomoć supruge Jordan (Reilly) ulaganjem u projekt željeznice koji je nadgledao Caspere. Međutim, zbog Caspereova ubojstva, Semyon je izgubio sav svoj uloženi novac pa započinje samostalnu istragu.